
Parlamentul  României

Camera  Deputaţilor
Comisia pentru Sănătate şi Familie       Nr. 4c-8/ 81 / 10 aprilie  2014 
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra propunerii legislative pentru  modificarea şi completarea  Legii nr.95/2006 privind reforma în domeniul sănătăţii , trimisă Comisiei pentru sănătate şi familie spre dezbatere,  în fond, cu adresa nr. Plx 644/2013 din 16 decembrie 2013.
În raport cu obiectul şi conţinutul reglementării, propunerea legislativă face parte din categoria legilor ordinare.
PREŞEDINTE,
Rodica Nassar
                          


                      Costică Canacheu

Parlamentul  României

Camera  Deputaţilor
Comisia pentru Sănătate şi Familie        Nr. 4c-8/ 81  / 10 aprilie  2014
R A P O R T  

asupra  propunerii legislative pentru  modificarea şi completarea  Legii nr.95/2006 privind reforma în domeniul sănătăţii
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru sănătate şi familie a fost sesizată spre dezbatere în fond,  cu  propunerea legislativă pentru  modificarea şi completarea  Legii nr.95/2006 privind reforma în domeniul sănătăţii  , trimisă cu adresa nr. Plx 644/2013 din 16 decembrie 2013.
Senatul, în calitate de primă Cameră sesizată, a respins inţiativa legislativă , în şedinţa din 10 decembrie  2013.

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

     La întocmirea prezentului raport Comisia a avut în vedere :
· avizul favorabil al Consiliului Legislativ cu observaţii şi propuneri (nr.729 din 15.07.2013) ;
· avizul negativ al Comisiei juridice, de disciplină şi imunităţi ( nr.Plx 644/18.02.2014) ;
· avizul negativ al Comisiei pentru buget, finanţe şi bănci       ( nr.4c-2/790/12.02.2014)
· punctul de vedere negativ al Guvernului (nr.2056/4.11.2013 ) .
Propunerea legislativă are ca obiect de reglementare modificarea şi completarea Legii nr.95/2006 privind reforma în domeniul sănătăţii, astfel încât medicamentele, materialele sanitare sau dispozitivele medicale produse de întreprinderile de stat producătoare de medicamente, pentru care cel mai mic preţ de vânzare către terţi este mai mic decât preţul produselor similare aflate pe piaţă, utilizate în unităţile sanitare cu paturi pe perioada spitalizării, precum şi în cadrul programelor naţionale de sănătate, să fie achiziţionate de unităţile sanitare de stat direct de la producător.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, în şedinţa din 8 aprilie 2014. La lucrările comisiei au fost prezenţi  17 deputaţi din totalul de 18 membri.
   La dezbaterile comisiei a participat, în conformitate cu prevederile art. 55 din Regulamentul Camerei  Deputaţilor, dl. Răzvan Vulcănescu - subsecretar de stat în Ministerul Sănătăţii.
 În urma dezbaterilor, Comisia pentru sănătate şi familie a  hotărât, cu unanimitate de voturi, respingerea propunerii legislative pentru  modificarea şi completarea  Legii nr.95/2006 privind reforma în domeniul sănătăţii  din următoarele considerente :
· amendarea în sensul propus de iniţiatori aduce atingere atât legislaţiei comunitare în materie, fiind de natură să încalce principiul nediscriminării statuat prin art.326 şi al liberei concurenţe stipulat de art.119 din Tratatul TFUE consolidat, cât şi legislaţiei naţionale, respectiv art.2 din Ordonanţa de urgenţă a Guvernului nr.34/2006 ( şi anume: nediscriminarea, tratamentul egal, transparenţa, eficienţa utilizării fondurilor publice etc), principii care transpun dispoziţiile art.2 din Directiva 2004/18/CE;
· încalcă prevederile Legii nr.24/2000, republicată, privind normele de tehnică legislativă pentru elaborarea actelor normative, întrucât alin.(7) al art.233 din Legea nr.95/2006 privind reforma în domeniul sănătăţii, propus spre modificare de către iniţiator, a fost abrogat prin Ordonanţa de urgenţă a Guvernului nr.91/2012 pentru modificarea şi completarea unor acte normative din domeniul sănătăţii, cu modificările şi completările ulterioare.
În raport cu obiectul şi conţinutul său, propunerea legislativă face parte din categoria legilor ordinare . 
              PREŞEDINTE,                                          SECRETAR,

              Rodica Nassar                                            Florin Buicu
Gheorghe Marinescu – şef birou
Întocmit, 
 Cristina Bologan – consilier  parlamentar

